Document ID: 31996R1523

KOMISSION ASETUS (EY) N:o 1523/96,
annettu 24 päivänä heinäkuuta 1996,
perustamissopimuksen 85 artiklan 3 kohdan soveltamisesta aikataulujen yhteistä suunnittelua ja yhteensovittamista, yhteisen lentoliikenteen harjoittamista, neuvotteluja säännöllisen lentoliikenteen matkustaja- ja rahtimaksuista sekä lähtö- ja saapumisaikojen jakamista lentoasemilla koskevien sopimusten, päätösten ja menettelytapojen ryhmiin annetun asetuksen (ETY) N:o 1617/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon perustamissopimuksen 85 artiklan 3 kohdan soveltamisesta lentoliikenteen alan sopimusten ja yhdenmukaistettujen menettelytapojen ryhmiin 14 päivänä joulukuuta 1987 annetun neuvoston asetuksen (ETY) N:o 3976/87 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 3 artiklan,
on kuullut lentoliikenteen alan kilpailunrajoituksia ja määräävää markkina-asemaa käsittelevää neuvoa-antavaa komiteaa,
on julkaissut tämän asetuksen luonnoksen (2),
sekä katsoo, että
(1) Komission asetuksessa (ETY) N:o 1617/93 (3) säädetään, että perustamissopimuksen 85 artiklan 3 kohtaa sovelletaan lentoliikennettä harjoittavien yritysten välisiin sopimuksiin, lentoliikennettä harjoittavien yritysten yhteenliittymien päätöksiin ja lentoliikennettä harjoittavien yritysten yhdenmukaistettuihin menettelytapoihin, joiden tarkoituksena on muun muassa toteuttaa neuvottelujen järjestäminen yhteisön lentoasemien välisen säännöllisen lentoliikenteen matkustaja- ja matkatavara- sekä rahtikuljetusten hinnoista.
(2) Seuraavat kaksi olennaisen tärkeää seikkaa oikeuttivat rahtikuljetusten maksuneuvotteluja koskevan poikkeusasetuksen antamisen:
- tarve antaa yrityksille aikaa sopeutua kilpailuun siirtymiseen,
- osallistuminen "interline"-järjestelmän edellytysten yleiseen hyväksymiseen, sillä järjestelmästä hyötyvät sekä kuljetustoiminnan harjoittajat että näiden palvelujen käyttäjät.
(3) Ensimmäisen seikan osalta voidaan todeta, että yritykset ovat hyötyneet asetuksen (ETY) N:o 3976/87 antamisesta lähtien kahdeksan vuoden ajasta sopeutuakseen ympäristöön, jossa on enemmän kilpailua. Yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetussa neuvoston asetuksessa (ETY) N:o 2408/92 (4), sellaisena kuin se on muutettuna Itävallan, Suomen ja Ruotsin liittymisasiakirjalla, säädetään markkinoille pääsyn täydellisestä vapaudesta 1 päivästä huhtikuuta 1997.
(4) Tämä aika vaikuttaa riittävältä markkinoiden uusiin toimintaedellytyksiin sopeutumiseksi, eikä sen pidentäminen ole siis perusteltua.
(5) "Interline"-järjestelmän osalta on otettava seuraavat tekijät huomioon:
- lentoyhtiöiden ja kansainvälisen ilmakuljetusliiton (IATA) toimittamien tietojen ja asiakirjojen mukaan maksuneuvottelujen tuloksena vahvistetut hinnat ovat jopa 70 prosenttia korkeampia kuin markkinahinnat. Tästä seuraa erityisesti se, että "interline"-sopimusten mukaisesti toteutetut kuljetukset suoritetaan niillä hinnoilla, jotka on neuvoteltu rahtaajien ja kuljetustoiminnan harjoittajien tai niiden edustajien välillä, ilman todellista yhteyttä niihin hintoihin, joista on sovittu maksuneuvotteluissa. Näin ollen on todettu, että "interline"-järjestelmä toimii eräissä tapauksissa sellaisia maksuja noudattaen, jotka eroavat yli 50 prosenttia neuvotteluissa vahvistetuista maksuista,
- on myös ilmennyt, että maksuneuvotteluihin osallistumattomat yhtiöt suorittavat kuitenkin kuljetuksia "interline"-sopimusten mukaisesti,
- yhtiöiden toimittamien tietojen mukaan "interline"-sopimusten mukaisten yhteisön sisäisten lentojen osuus vaihteli 30 prosentista vuonna 1991 11 prosenttiin vuoden 1994 lopussa. Eräiden yhtiöiden osalta tämä osuus on alle 2 prosenttia,
- eräissä tapauksissa näitä erittäin korkeita maksuneuvotteluissa vahvistettuja maksuja on sovellettu rahtaajiin, vaikka "interline"-sopimusta ei olisikaan,
- eräät yhtiöt ovat pyrkineet uudistamaan maksujen vahvistamismenetelmiä maksuneuvotteluissa ja ottamaan käyttöön alempia tariffeja, mutta tämä pyrkimys on epäonnistunut.
(6) Nämä tekijät huomioon ottaen vaikuttaa siltä, että maksuneuvottelut eivät ole enää tarpeen "interline"-järjestelmän yleisten edellytysten hyväksymisen edistämiseksi. Nämä neuvottelut johtavat korkeiden maksujen vahvistamiseen käyttäjien kustannuksella, eivätkä ne ole enää välttämättömiä "interline"-järjestelmän toiminnan takaamiseksi ottaen huomioon erityisesti sopimusten vähäisen määrän ja niiden pääasiassa kahdenvälisen luonteen.
(7) Tämän vuoksi olisi suljettava asetuksen (ETY) N:o 1617/93 soveltamisalan ulkopuolelle rahtikuljetuksiin liittyvät maksuneuvottelut.
(8) Olisi säädettävä määräajasta kyseisten sopimusten ja yhdenmukaistettujen menettelytapojen muuttamiseksi,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1617/93 seuraavasti:
1) Korvataan 1 artiklan kolmas luetelmakohta seuraavasti:
- "neuvottelujen järjestäminen yhteisön lentoasemien välisen säännöllisen lentoliikenteen matkustaja- ja matkatavarakuljetusten hinnoista".
2) Muutetaan 4 artikla seuraavasti:
a) korvataan otsikko seuraavasti:
"Matkustajakuljetusten maksuja koskevien neuvottelujen erityiset edellytykset"
b) muutetaan 1 kohta seuraavasti:
i) korvataan johdantokappale seuraavasti:
"Matkustajamaksuneuvottelujen järjestämistä koskevaa poikkeusta sovelletaan ainoastaan, jos:"
ii) korvataan a alakohta seuraavasti:
"a) osallistujat neuvottelevat ainoastaan niistä matkustajamaksuista, jotka lentoliikenteen käyttäjät maksavat suoraan osallistuvalle lentoliikenteen harjoittajalle tai sen valtuuttamille edustajille matkustajien kuljetuksesta säännöllisessä lentoliikenteessä, ja näihin maksuihin liittyvistä ehdoista. Neuvottelut eivät saa koskea näiden maksujen perustana olevaa kapasiteettia;"
iii) korvataan c alakohta seuraavasti:
"c) osallistuvat lentoliikenteen harjoittajat soveltavat neuvoteltavina olevia matkustajamaksuja syrjimättä matkustajien kansallisuuden tai yhteisössä sijaitsevan kotipaikan perusteella;"
iv) korvataan e alakohta seuraavasti:
"e) neuvottelut eivät sido osallistujia, eli osallistujilla on neuvottelujen jälkeen oikeus toimia itsenäisesti matkustajamaksujen osalta;".
2 artikla
Voimassa olevia yhteensovitettuja sopimuksia ja käytäntöjä voidaan muuttaa viimeistään 30 päivänä kesäkuuta 1997, jotta ne ovat tämän asetuksen mukaisia.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 1996.

Labels: 8
4